ITEL ปักธงรายได้ปีหน้าโต 20% รอลุ้นผลประมูลงานติดตั้ง CCTV มี.ค.61
ITEL ปักธงรายได้ปีหน้าโต 20% หลังตุน Backlog กว่า 3 พันลบ. เผยรอลุ้นผลประมูลงานติดตั้ง CCTV ของภาครัฐในเขตกทม.-ต่างจังหวัดภายในมี.ค.61
23 พ.ย. 2560

นายณัฐนัย อนันตรัมพร กรรมการผู้จัดการ บริษัท อินเตอร์ลิ้งค์ เทเลคอม จำกัด (มหาชน) หรือ ITEL เปิดเผยว่า บริษัทตั้งเป้ารายได้ปี 61 จะเติบโตราว 20% มาที่ 1,200 ล้านบาท ปัจจุบันบริษัทมีงานในมือ (Backlog) ที่มีขนาดใหญ่มูลค่าราว 3,100 ล้านบาท คืองานสัญญาย่อยโครงการเน็ตประชารัฐ และโครงการเน็ตชายขอบ
โดยแบ่งเป็นสัดส่วนรายได้ที่เข้ามาประจำ 2,300 ล้านบาท จะรับรู้รายได้ในระยะเวลา 10 ปี ซึ่งจะรับรู้มากถึง 70% ในระยะเวลา 5 ปี และส่วนที่เหลืออีก 795 ล้านบาท เป็นงานรับติดตั้ง โดยจะสามารถรับรู้รายได้ราว 70-80% ในปี 61 ทันที
นอกจากนี้บริษัทยังเตรียมที่จะเซ็นสัญญางานบริการโครงข่ายใยแก้วนำแสงบนดินในช่วงเดือน พ.ย.นี้ จะเริ่มรับรู้รายได้ในช่วงไตรมาส 1/61 ซึ่งเป็นการทำระบบ Backup โครงข่ายเคเบิลใต้น้ำของ บริษัท คัม ปานา จำกัด เชื่อมต่อเมียนมา-ไทย-สิงคโปร์ อายุสัญญา 10 ปี มูลค่าโครงการกว่า 600 ล้านบาท
พร้อมกันนี้ บริษัทยังอยู่ระหว่างรอผลประมูลงานโครงการติดตั้งและบริหารจัดการกล้องวงจรปิด (CCTV) ของภาครัฐทั้งในเขตกรุงเทพฯ และต่างจังหวัด คาดว่าจะเห็นความชัดเจนภายในช่วงเดือน มี.ค.61 ซึ่งหวังจะมีรายได้ราว 80-100 ล้านบาท
สำหรับงานโครงการดาต้า เซ็นเตอร์ (Data Center) แห่งที่ 2 ปัจจุบันได้ดำเนินการก่อสร้าง และได้เซ็นสัญญากับลูกค้าไปแล้วราว 8% ของจำนวนการจัดเก็บข้อมูล (Capacity) ทั้งหมด 624 Rack มั่นใจว่าจะสามารถเซ็นสัญญากับลูกค้าได้ราว 30% ภายในสิ้นปีนี้ ซึ่งบริษัทจะย้ายเข้าใช้บริการและรับรู้รายได้ตั้งแต่เดือน มี.ค.-ต.ค. 61
ทั้งนี้บริษัทมั่นใจรายได้ปีนี้จะเป็นไปตามเป้าหมายที่วางไว้เติบโต 30-40% มาที่ 1,000 ล้านบาท โดยบริษัทยังสามารถสร้างการเติบโตของรายได้อย่างต่อเนื่องตามงานที่ได้รับเข้ามา